**22/10/2022**

**פנימי לדיון**

**קרן מו"פ ISRAEL – UAE ברוח התקופה**

**כללי:**

מדינת ישראל מפעילה כיום ארבע קרנות מו"פ דו לאומיות. (עם ארה"ב, סינגפור, דרום קוריאה וקנדה)

המסלולים מאפשרים לחברות ישראליות וחברות מהמדינה השותפה לקרן, לפתח ביחד מוצר חדשני ולשתף פעולה בתחומי המחקר, הפיתוח, הפיתוח העסקי והמכירות.

הקמת קרן דו לאומית עם איחוד האמירויות, תעודד חברות ישראליות ואמירתיות לפעול לאיתור שותפים (כל אחת במדינה השנייה), להגיש בקשת מימון משותפת ולעבוד יחד משלב המו"פ ועד לשלב המכירות.

לשתי המדינות יש עניין רב בשותפויות מסוג זה אשר יכולות להיות ממוקדות בתחומי עניין אשר לשתי המדינות יש רצון לקדמם ולשתף בהם פעולה, כגון:

* Food Security
* Agro Technology
* הגנת הסביבה
* Cyber
* FinTech
* התמודדות עם תופעת המדבור

אפשר להחליט על תחומים בהם תתמקד הקרן ולבחון אותם אחת לשנה כדי להתאימם לצרכים.

**ישראל ומסלולי הקרנות הדו לאומיות כיום: (\*מאתר הרשות לחדשנות)**

כיום, המסלולים מופעלים ע"י הרשות לחדשנות במשרד המדע ומספקים תמיכה לחברות ישראליות אשר עובדות עם חברות זרות בארה"ב, הודו, סינגפור וקוריאה על פרויקטי מו"פ של מוצרים טכנולוגיים חדשים או בשדרוג מהותי של טכנולוגיה קיימת. המסלול מעניק תמריץ כספי במימון הקרנות הדו-לאומיות המאפשר לפזר את הסיכון הקיים במימון הפרויקט. בנוסף, המסלול מציע גם סיוע בחיפוש שותפים טכנולוגיים זרים.

קיימות ארבע קרנות דו-לאומיות:

[קרן ישראל-ארה"ב (BIRD)](http://www.birdf.com/)

[קרן ישראל - הודו (I4F)](https://innovationisrael.org.il/international/programsrnd/i4f)

[קרן ישראל-סינגפור (SIIRD)](http://www.siird.com/)

[קרן ישראל-קוריאה (KORIL)](http://www.koril.org/en/index.php)

המסלול מעודד שיתופי פעולה בינלאומיים לפיתוח ויישום טכנולוגיות חדשניות בכל התחומים ובחינת היתכנותן במטרה לעזור לחברות ישראליות לצמוח באמצעות יצירת קשרים אסטרטגיים בינלאומיים, למוצריהן בשווקים בינלאומיים. המסלול ככלל פונה לחברות ישראליות טכנולוגיות בכל ענפי התעשייה המעוניינות לפתח או לשדרג מהותית מוצרים וטכנולוגיות עם שותף בינלאומי בארה"ב, הודו, סינגפור וקוריאה. עם זאת לעתים ישנם קולות קוראים שנותנים עדיפות לתחומים טכנולוגיים מסוימים.

**מה מקבלים?**

* תמיכה כספית בשיעור של עד 50% מהוצאות המו"פ המאושרות.
* ​​סיוע במציאת שותף זר.

**מדוע כדאי?**

* **מינוף החברה ע"י גישה למשאבים בינלאומיים:** שיתוף פעולה במו"פ עם חברה זרה מאפשר גישה לידע וטכנולוגיה וגישה לתשתיות פיתוח או בדיקה אשר לא קיימות בישראל, ובכך מעמיק באופן משמעותי את איכות תהליכי המו"פ ומקרב את היציאה לשוק.
בנוסף, שיתוף פעולה בינלאומי יכול לעזור לחברה ישראלית לצמוח דרך גיוס שותפים מקומיים, התאמה לרגולציה זרה, ויצירת יתרון שיווקי, כלכלי או עסקי.
* **מודל מימון אטרקטיבי:** חברות אשר בקשותיהן יאושרו על ידי הקרנות יקבלו מענק כספי בהיקף משמעותי בתנאי מימוש שיתוף הפעולה, ללא תלות ברווחים או בהצלחות עתידיות וללא העברת זכויות קניין רוחני לממשלות התומכות. חברה ישראלית נתמכת תשלם לקרן תמלוגים בגובה של 2.5-5% ממכירות רק אם המיזם הצליח להגיע לשלב המסחור.
* **תמיכה שהיא תו איכות בארץ ובעולם:** תמיכת הקרנות ניתנת רק לאחר הערכה מקצועית מקיפה של הפרויקט, ובכך מהווה תו איכות לחברות בתעשייה ומקלה עליהן לגייס משקיעים ולשווק את מוצריהן בארץ ובעולם. תו איכות זה עשוי לסייע בהצעת ערך לשותפים אסטרטגיים בחו"ל, יצירת בסיס לשיתוף פעולה ארוך טווח וחדירה לשווקים זרים.

**תנאי המסלולים:**

התמיכה בחברות נעשית בכפוף לנוהלי הקרנות השונות, ובכללם:

* על המוצר או התהליך המפותחים במסגרת שיתוף הפעולה האזרחי להיות חדשני, מוכן למסחור ובעל ערך מוסף עבור כלכלת ישראל וכלכלת המדינה הזרה.
* החברות השותפות חייבות להיות בעלות יכולת ליישם את הפרויקט ואת תהליכי המחקר והפיתוח הנחוצים להשלמתו, כמו גם היכולת לממן את חלקן היחסי בתהליך הנחוץ למימוש הפרויקט.
* מוסדות מחקר וגופים אקדמיים רשאים לקחת חלק בשיתוף הפעולה אך ורק כקבלני משנה ולא כשותפים מלאים למעט בקרן SIIRD שבה הצד הסינגפורי יכול להיות גוף מחקרי.
* על החברות השותפות להראות כי שיתוף הפעולה ביניהן נחוץ לפיתוח טכנולוגיה בעלת ערך מוסף, הנובע מהעברת ידע בין החברות, חלוקת משאבים, תשתיות או קשרים מסחריים, יישום חדשני של טכנולוגיות קיימות בשווקים חדשים ועוד.
* החברות השותפות יחתמו ביניהן על הסכם מסחרי להסדרת הבעלות על כל קניין רוחני אשר יופק במהלך הפרויקט ומסחורו.
* יש לקרוא בעיון את רשימת התנאים המלאה, הנמצאת באתרי הקרנות, המפרטת את חובות וזכויות החברה.

**קריטריונים להערכת בקשה:**

מידע לגבי הקריטריונים מופיע באתרי הקרנות השונות ובכללם:

* **חדשנות** המוצר או התהליך המפותחים במסגרת שיתוף הפעולה.
* בתכנית המוגשת יש מענה **לאתגר בסיכון גבוה** או **כשל שוק** מימוני המצריך מימון ממשלתי.
* **רלוונטיות למסחור** בשווקי היעד ו**ערך כלכלי מוסף** עבור כלכלת ישראל והשותף לפרויקט.
* **יכולת יישום ומימון** של הפרויקט ותהליכי המחקר והפיתוח הנחוצים להשלמתו על ידי החברות השותפות.
* **איכות וסינרגיה של שיתוף הפעולה** באות לידי ביטוי ב**תכנית עבודה משותפת ומחייבת-הדדית עם החברה הזרה** כך שכל צד תורם תרומה ברורה ונחוצה לפיתוח טכנולוגיה בעלת ערך מוסף הנובע מהעברת ידע, חלוקת משאבים, תשתיות או קשרים מסחריים על פי יתרון יחסי, יישום חדשני של טכנולוגיות קיימות בשווקים חדשים ועוד. על התכנית לכלול פעולות קונקרטיות משני הצדדים, תיקוף שוק, יעדים משותפים (KPIs) לסיום התכנית, ולשלבי המסחור ההמשכיים גם לאחר תום הפרויקט.

**נקודות לדיון – קרן ישראל – איחוד האמירויות:**

* 1. היקף הקרן ומקורות מימון:
		+ ישנם מודלים שונים:
			- מימון שנתי – בכל שנה כל אחת מהמדינות מעמידה כ 5 מיליון דולר לטובת הקרן ופעילות הקרן (תקורה\* וחלוקת המענקים) תמומן מסכומים אלו כשבעתיד יתווספו תמלוגים מהמכירות של פרויקטים מוצלחים.
				* יתרונות: קל ליישום, אין מעמסה תקציבית
				* חסרונות: בכל שנה דיון מחודש עם אגף התקציבים ובנוסף השוק יתייחס לכך כאל קרן זניחה ולא רצינית ומכאן שיהיה קושי בגיוס פרויקטים.
			- מימון ע"י העמדת סכום קרן גדול חד פעמי (מודל אשר פעל ולפיו פועלת קרן בירד עם האמריקנים) – הקרן תישא ריבית שנתית אשר תממן את התקורה והפרויקטים.
				* יתרונות: אין סימן שאלה שנתי מעל פעילות הקרן. אמינות מול השוק. סכום הקרן הבסיסי יוכל לחזור אל קופת המדינה בתום תקופת פעילות הקרן\*\*
				* חסרונות: קשה ליישום אלא אם מעבירים החלטת ממשלה מסודרת בנושא.
			- מימון בסכומים שנתיים אשר ייקבעו מראש לאורך חיי הקרן.
				* יתרונות: קל יותר לבלוע תקציבית. ניתן להצגה כקרן גדולה וישדר לשוק רצינות.
				* חסרונות: סכנה שנתית לביטול בדיוני התקציב.
		+ מקורות המימון יכולים להיות:
			- תקציב הרשות לחדשנות - מצריך החלטת ממשלה תוך הסכמה של משרד המדע.
			- תקציב חיצוני תוך תאום מול משרד האוצר (אג"ת)
		+ הסברים לכוכביות:
		+ \* תקורת הקרן תהיה לצורך מימון הנהלת הקרן ומנגנון בדיקת הבקשות אשר יכלול בודקים חיצוניים אשר יחוו דעתם על הטכנולוגיה, החדשנות שבה והסיכויים למיסחור הפרויקט.
		+ \*\* אורך חיי הקרן צריך להיקבע לחמש שנים + חמש שנים נוספות – כך יהיה איתות של רצינות לשוק.
	2. הפעלת הקרן:
		+ הפעלה עצמאית כמו כל אחת מהקרנות האחרות אשר מופעלות ע"י הרשות לחדשנות במשרד המדע.
		+ הפעלה תחת קרן בירד – בעבר היה ניסיון להקים קרן טרילטרלית (ארה"ב, ישראל, ירדן) – הקרן הוקמה ונוהלה ע"י קרן בירד אבל כשלה.
			- יש לבחון אם אנחנו רוצים מעורבות אמריקנית בשלב זה.
			- הכישלון של הקרן עם ירדן (שנבע גם מחוסר עניין אמיתי של הצדדים) יכול להשליך על הקרן שבכוונתנו להקים...

**לדיון ולביצוע:**

1. קבלת החלטה ואישורה על ישי הצדדים (שרי החוץ + שרת המדע + שר האוצר)
2. סכום מודל ההפעלה ומודל המימון.
3. הקמת הנהלות לקרן בשתי המדינות.
4. סיכום אופן פעולת הקרן והאם תתמקד בנושאים מסוימים או שתיפתח לכל הסקטורים.
5. קביעת לו"ז קשיח
6. כתיבת נהלים.
7. הפעלה

**טוויסט בעלילה או איך עושים זאת אחרת, נכון יותר ומתאים לצרכים ולרוח התקופה:**

כדי להתאים את הצעתנו לרוח התקופה ולצרכים, יש לפעול להקמת:

**Bilateral Innovation Accelerator – UAE Israel**

**כללי:**

החברות הרב לאומיות הגדולות בעולם עוברות לפעילות של שת"פ היתנסותית כדי לקדם את עסקיהן ואת הקשרים העסקיים שלהם עם חברות צעירות בעלות טכנולוגיה רלוונטית ורלוונטיות עיסקית.

לישראל ואיחוד האמירויות רצון לקרב בין החברות לשיתוף פעולה אשר יגדיל את סיכויי ההצלחה שלהן, יביא למצב בו ילמדו לפתח, לעבוד ולמכור ביחד ויביא למצב בו יועסקו יותר עובדים וישולמו יותר מיסים במדינות עצמן.

פירות השלום צריכים להיות משורשרים גם אל חברות צעירות וקטנות להן יש פוטנציאל גדול ולכן מוצע הרעיון שבמסמך זה.

**הרעיון:**

הקמת אקסלרטור דו לאומי אשר בשלב הראשון יהיו לו שני תחומי פעילות עיקריים:

1. תכנית מנטורים משתי המדינות אליה יוכלו לפנות חברות משתי המדינות אשר יגישו הצעה משותפת.
	1. המנטורים יפעלו בהתנדבות ויהיו בעלי מומחיות בתחומי הפרויקטים הספציפיים ובתחומי הנושאים בהם יתמקד האקסלרטור.
	2. בתחילה יצוותו מנטורים ע"י הנהלת התכנית כאשר הכוונה להגיע בסופו של תהליך לרשימת מנטורים אשר ייבחרו על ידי החברות.
2. קרן (כמתואר למעלה) למימון המחקר, הפיתוח, הפיתוח העסקי ותהליך ה כניסה לשוק.

מפגשים:

האקסלרטור יופעל בתחילה ע"י פגישות וירטואליות ופעמיים בשנה יתכנסו החברות והמנטורים (פעם בכל מדינה), לדיונים ותמיכה בחברות.

בעתיד, אפשר יהיה להקים אקסלרטור פיסי בדמות משרדים וסיוע משפטי, כלכלי, חשבונאי, פיתוח עסקי וכו'.